ҮНДЭСНИЙ НОМЫН САНГИЙН ТУХАЙ
ХУУЛИЙН ТАНИЛЦУУЛГА
[bookmark: _Hlk191391573]

Монгол Улсын Үндсэн хуулийн Долоодугаар зүйлийн 1 дэх хэсэгт “Монголын ард түмний түүх, соёлын дурсгалт зүйл, шинжлэх ухаан, оюуны өв төрийн хамгаалалтад байна.”, 2 дахь хэсэгт “Иргэний туурвисан оюуны үнэт зүйл бол зохиогчийнх нь өмч, Монгол Улсын үндэсний баялаг мөн.” гэж заажээ.
Хүн төрөлхтний нүүдэлчний оюун санааны охь дээж баялаг болсон Хүннү, Сүннүгийн үеэс эхэлсэн язгуур аман соёлыг бичгийн хэлбэрт шилжүүлэн Чингисийн чулууны бичгээс авхуулаад Цогтын хадны бичиг хүртэлх чулуун туурвил монгол түмнийхээ оюун санааг цогцоор нь хадгалж, энэ оюун санааны түүчээ болсон номын сангийн архив хөмрөг гэдэг бол та бидний бүтээсэн хүн төрөлхтний хөгжилд оруулж байгаа үнэт зүйл, соёлын дархлаа язгуур эх эх соёлын үндэс юм.
	XVI зуунаас XX зууныг хүртэлх Монголын шашин соёл томоохон нөлөө үзүүлсэн Бурханы шашны дахин дэлгэрэлтийн үеийн ном, судар, сүм хийдийн дэргэдэх номын сан, бархны газруудын хэвлэлийн бүтээл, нэр алдартай хутагт, хувилгаадын хувийн номын сангийн арвин цуглуулга нь мөн тухайн цаг үеийн номын сангийн хөгжлийг өнөө үед уламжлагдан ирсэн.
[bookmark: _Hlk191391970]Монгол Улсад 1921 онд ардын хувьсгал ялснаар эрх чөлөөтэй тусгаар тогтносон улсаа байгуулж, үндэсний соёлоо хөгжүүлэх боломжтой болсон. Ардын хувьсгал ялснаас хойш 4 сарын дараа ард түмэнд үйлчлэх анхны номын сангийн үндэс суурь тавигдаж, 1921 оны 11 дүгээр сарын 19-нд Ардын Засгийн газрын 24-р хурлын тогтоолын 3-р зүйлд Судар бичгийн хүрээлэн байгуулахаар зааж улмаар уг хүрээлэнгийн хэрэгжүүлэх чиг үүрэг, зорилго, зохион байгуулалтыг тодорхойлсон нь эдүгээгийн Монгол Улсын Үндэсний номын сангийн суурь тавигджээ.
Судар бичгийн хүрээлэнг үүсгэн санаачлагч бөгөөд анхны Эрхэлсэн сайд Сангажавын Жамьян гүн, Эрдэмтэн нарийн бичгийн дарга Жамсрангийн Цэвээн, Сэцэн ханы шадар билигт Чулууны Бат-Очир, Түшээт ханы Дэмчигдоржийн Дашням гүн зэрэг хүмүүс хувийнхаа номын сангаас илүүчлэн нийлүүлж, 2000-аад ном цуглуулсан нь номын сангийн анхны сан хөмрөг бий болж, улмаар 1924 онд наймдугаар Богд Жавзандамбын хувийн номын сангийн сан хөмрөгийг шилжүүлэн монголын ард түмний бичиг үсгийн гайхамшигт дурсгалууд бүхий сан хөмрөгийг бий болгосон байна.
[bookmark: _Hlk191393321] Засгийн газрын хуралдаанд оруулснаар 1921 оны 11 дүгээр сарын 19-ны өдөр Судар бичгийн хүрээлэнгийн дүрмийг 15 зүйлтэйгээр баталсан нь номын сангийн эрх зүйн үндсийг анхлан баталгаажуулсан байна.
Шинжлэх ухааны хүрээлэнгийн удирдлагын зөвлөгөөн дээр 1940 онд номын сангийн дүрмийг баталж, 1951 онд одоогийн Үндэсний номын сангийн байр болох Улаанбаатар хот, Сүхбаатар дүүрэг, 1 дүгээр хороонд байрлах 3 давхар номын сангийн барилгыг ашиглалтад оруулж, номын сангийн үйлчилгээ, үйл ажиллагаа мэргэжлийн түвшинд гүйцэтгэж ирсэн.
[bookmark: _Hlk191394486]“Номын сангийн талаар авах зарим арга хэмжээний тухай” Монгол Улсын Засгийн газрын 2004 оны 196 дугаар тогтоолын 1 дүгээр зүйлд “Улсын төв номын санг бичгийн үнэт дурсгалыг хадгалах, хамгаалах, номын сангуудыг мэргэжил-арга зүй, мэдээллээр хангах, ном, хэвлэлийн нэгдсэн сан байгуулж үйлчилгээ үзүүлэх үүрэг бүхий “Монгол Улсын Үндэсний номын сан” ... гэсэн бие даасан төсөвт байгууллага болгон 2004 оны 09 дүгээр сарын 16-ны өдрөөс эхлэн өөрчлөн байгуулсугай” гэж заасны дагуу Монгол Улсын Үндэсний номын сангийн статус, үндсэн чиг үүргийг баталгаажуулсан байна. 
[bookmark: _Hlk191394900]Монгол Улсын Үндэсний номын сангийн үйл ажиллагаа өргөжин тэлсээр түүний эрх зүйн байдлыг Монгол Улсын Их Хурлаас 2014 оны 12 дугаар сарын 19-ний өдөр баталсан Номын сангийн тухай хуулийн 3 дугаар бүлэгт тодорхойлж өгсөн. Үүнээс гадна Боловсрол, соёл, шинжлэх ухаан, спортын сайдын 2016 оны А/58 дугаар тушаалын нэгдүгээр хавсралтаар “Монгол Улсын Үндэсний номын сангийн дүрэм”-ийг баталсан.

Номын сангийн тухай хуулийн 3 дугаар бүлэг болон Боловсрол, соёл, шинжлэх ухаан, спортын сайдын баталсан “Монгол Улсын Үндэсний номын сангийн дүрэм”-д Үндэсний номын сангийн эрх зүйн байдлыг хэлбэрийн төдий байдлаар зохицуулж ирсэн бөгөөд сүүлийн 10 гаруй жилийн хугацаанд нийгмийн өөрчлөлт, олон улсын номын сангийн хөгжил дэвшил, үйл ажиллагааны чиглэл, цар хүрээ, зохион байгуулалтын хэлбэрт томоохон өөрчлөлт, хөгжил дэвшил гарсаар байна.
Соёл, Спорт, Аялал жуулчлал, Залуучуудын яамны тэргүүлэх чиглэлийн хүрээнд болон бүх нийтийн боловсролын хөтөлбөр, соёлын бүтээлч үйлдвэрлэл, цахим соёл арга хэмжээ, тус номын сангийн үйлчилгээний хүртээмжийг нэмэгдүүлж, салбар номын санд гэр бүл, хүүхдэд чиглэсэн үйлчилгээ, хөгжлийн бэрхшээлтэй иргэдэд зориулсан танхим, тусгай форматын ном, хэвлэлийн үйлчилгээг бий болгох шаардлагатай байна.

Номын сангийн тухай хууль хэрэгжсэн өнгөрсөн хугацаанд 2015, 2017, 2021, 2022, 2024 онуудад нийт 5 удаа нэмэлт, өөрчлөлт оруулсан боловч эдгээр өөрчлөлт нь номын сангийн үйл ажиллагаатай холбоотой бус бусад хуулийн шинээр болон шинэчлэн баталсантай уялдуулан, хуулийн хэрэгжилт, үр дагаварт хийсэн шинжилгээтэй холбоотой өөрчлөлтүүд байна. Жишээлбэл, Гамшгаас хамгаалах тухай хуулийн шинэчилсэн найруулга батлагдсантай холбоотой 2017 онд, Соёлын тухай хуулийн шинэчилсэн найруулга батлагдсантай холбоотой 2021,  онд тус тус нэмэлт, өөрчлөлт оруулсан.
Номын сангийн тухай хуулийн 7 дугаар зүйлийн 7.1, 9 дүгээр зүйлийн 9.1 дэх хэсэгт “Үндэсний номын сан нь монголын ард түмний бичиг үсгийн дурсгалыг хадгалах, хамгаалах, түгээн дэлгэрүүлэх, үндэсний ном зүйн нэгдсэн мэдээллийн санг байгуулах ажлыг зохион байгуулах, бусад номын санг эрдэм шинжилгээ-судалгаа, мэргэжил, арга зүйн нэгдсэн удирдлагаар хангах, хэвлэлийн бүтээгдэхүүнийг сэргээн засварлах ажлыг нэгдсэн удирдлага, арга зүйгээр хангана.” гэсэн үндсэн чиг үүргийг хэрэгжүүлэх эрх зүйн орчныг сайжруулах, сан хөмрөгийн бүрдүүлэлт, хадгалалт хамгаалалт, төрт ёсны уламжлал, түүх, соёлын дурсгал, утга зохиол, урлагийн бүтээлээр үндэсний бахархал төлөвшүүлэх бодлогыг хэрэгжүүлэх, үндэсний бахархал болсон ном судар, баримтат өвүүдийг нийтэд таниулах, хойч үедээ уламжлуулахад чухал нөлөө үзүүлэх үүргийг хэрэгжүүлэх шаардлага улам бүр нэмэгдэж байна.
Монгол Улсын Засгийн газрын 2024 оны 03 дугаар сарын 06-ны өдрийн 97 дугаар тогтоолын 2 дахь хэсэгт Монгол Улсын Үндэсний номын сангийн орон тоо, бүтэц, дүрмийг шинэчлэн баталж, мөрдүүлэх талаар заасныг үндэслэн Соёл, спорт, аялал жуулчлал, залуучуудын сайдын 2025 оны 12 дугаар сарын 11-ний өдрийн А/422 дугаар тушаалаар “Дүрэм, бүтэц шинэчлэх тухай” тушаал батлагдсан.
Үндэсний номын сангийн эрх зүйн байдал, гүйцэтгэх үндсэн чиг үүргийг Номын сангийн тухай хуулиар зохицуулж байгаа нь номын сангийн үйл ажиллагааг хэтэрхий ерөнхий байдлаар зохицуулсан, гүйцэтгэх чиг үүргийг нарийвчлан зохицуулаагүй зэрэг нь цаашлаад Үндэсний номын сангийн эрх зүйн байдлыг Номын сангийн тухай хууль болон салбарын сайдын баталсан Үндэсний номын дүрмээр зохицуулах боломжгүй нөхцөл байдал үүсээд байна. 
Иймд дээр дурдсан үндэслэл, шаардлагыг үндэслэн Үндэсний номын сангийн эрх зүйн байдлын тухай хуулийг бусад хууль тогтоомжид нийцүүлэн, үндсэн үйл ажиллагаа, хэрэгжүүлэх чиг үүргийг нарийвчлан зохицуулсан Үндэсний номын сангийн эрх зүйн байдлын тухай хуулийн төслийг боловсруулаад байна.
Энэхүү хуулийн төслийн хүрээнд үндэсний номын сангийн ажлыг нэгдсэн удирдлага, зохион байгуулалтад оруулснаар номын сангийн үйл ажиллагаа өргөжин тэлж, номын сангийн салбарыг нэгдсэн бодлого, стратегиар хангаж, удирдан зохион байгуулах, орчин үеийн дэвшилтэт технологийг номын сангийн үйл ажиллагаанд нэвтрүүлэх ажлыг шинэ түвшинд гаргахын зэрэгцээ соёлын биет болон биет бус өвийн хадгалалт, хамгаалалт, тэдгээрийг судалгааны эргэлтэд оруулж монголын ард түмний хүртээл болгох ажлыг эрчимжүүлэх нөхцөл боломж бүрдэнэ. 
Хавсралтад тандан судалгаа, үзэл баримтлал, Үндэсний номын сангийн эрх зүйн байдлын тухай хуулийн төслийг хавсаргав. 

